Ørslev (Vordingborg Kommune)

Ørslev er beliggende på Sydsjælland, fire kilometer nord for Vordingborg med . Den ligger i Ørslev Sogn i Vordingborg Kommune og tilhører Region Sjælland.

En prognose fra Vordingborg Kommune estimerer, at Ørslev er det lokalområde i kommunen, som vil have den største befolkningstilvækst frem mod 2033.

Etymologi 
Ørslev kommer af stednavneendelsen -lev der betyder "levning" eller "noget leveret til efterkommere". –lev forekommer så godt som altid i forbindelse med et mandsnavn.
I Ørslevs tilfælde er det Øthær. Man tænker sig, at en mand af det navn har skabt sig en bosætning her. Den har han så kunnet efterlade sig til sine efterkommere.
Navne på –lev er opstået i jernalderen omkring 500 – 800 efter vor tidsregning.
Øthærs lev er i tidens løb ændret til "Ørslev".

Transport 
Den gamle "Fugleflugtslinje", nu Sekundærrute 151 går igennem Ørslev ved Mosen (Ørslev Vest). Sydmotorvejen (E47, E55) passere øst om Ørslev, til/afkørsler nord og syd for Ørslev (nr. 40 og 41)

Det tager cirka 13 minutter med offentlig bus mellem Ørslev og Vordingborg Station.

Erhverv 
Indenfor byskiltene ligger cirka 65 virksomheder med mellem en og 90 ansatte. Blandt de største virksomheder kan nævnes malteriet Viking Malt, Ørslev Rejser, prisbelønnede Økoladen, rengøringsselskabet IBKA A/S, Danlej, Kayser & Thorsen ApS., Corning Optical Communications ApS. samt et erhvervsgartneri, som årligt produceres tre millioner agurker. Neptun Plast fremstiller sprøjtestøbte produkter til fiskeindustrien og byggebranchen, hvor firmaets flyder-produkter til fiskenet er nogle af de mest udbredte på verdensmarkedet.

På Provinstrykkeriet ApS. blev der trykt tre dagblade samt 30 forskellige ugeaviser om ugen indtil 2021, hvor trykkeriet, ejet af Sjællandske Medier lukkede grundet overkapacitet på trykkemarkedet.

I Ørslev forefindes to dagligvarebutikker (Coop 365discount og Netto), benzintanke samt servicevirksomheder som solcentre og pizzaria med videre.

Vordingborg Genbrugsplads er, trods navnet, placeret i Ørslev.

Uddannelse og institutioner 

Skolen i Ørslev har elever i 0.-6. klasse og SFO. Skolen har ved udgangen af skoleåret 2021-22 cirka 121 elever. Det er en del af Gåsetårnsskolen, som er en sammenslutning af fire tidligere skoler.

I sommeren 2010 blev et nybygget børnehus taget i brug. Pasnings-institutionen er normeret til 130 børn i aldersgruppen fra nul år til de skal begynde i skolen.

Kultur 
I slutningen af juni 2019 blev et kommunalt ejet egnshus, bygget sammen med skolen, taget i brug som erstatning for et privat drevet forsamlingshus.

Ørslev Gymnastik- og Idrætsforening (ØGIF) er områdets største forening, målt på medlemstallet. Den blev grundlagt i 1957. Foreningen har cirka 735 medlemmer, og den byder på gymnastik, gå- og løbeture, yoga, fodbold, badminton, petanque samt esport.

På kirkegården ved Ørslev Kirke er digterpræsten Christian Richardt (1831-1892) begravet. Hans mest kendt salme er angiveligt "Altid frejdig, når du går" fra 1867.

Kløverstierne er navnet på fire vandrestier indenfor Ørslevs byskilte. Stierne har en sammenhængende og samlet længde på 25 kilometer. Der er desuden handicapvenlige bålhytter og shelters.

Syd-øst for landsbyen ligger Rynkebjergdyssen, de 34 meter lange rester af en langdysse der står markeret med randsten, og ved siden af langdyssen ligger en jættestue.

Referencer

Galleri 

Byer i Vordingborg Kommune
Satellitbyer i Danmark